Danske Studerendes Fællesråd

Danske Studerendes Fællesråd (DSF) er en paraplyorganisation for studenterpolitiske organisationer ved de videregående uddannelser i Danmark. DSF, der blev etableret i 1932, er uafhængig af partipolitiske interesser.

DSF repræsenterer igennem sine 20 medlemsorganisationer flere end 170.000 studerende fra hele landet. Dermed er DSF Danmarks største organisation for studerende på videregående uddannelse

DSF koordinerer de forskellige medlemsorganisationers studenterpolitiske samarbejde.

DSF's politiske udvalg arbejder med emner som gennemførelse og frafald, optagelsessystemet, Lissabonstrategien, Bolognaprocessen, SU, boligpolitik, undervisningsmiljø og internationalisering. 

Derudover samarbejder DSF med andre danske studenterpolitiske organisationer samt uddannelsespolitiske institutioner som Danske Universiteter og Uddannelses- og Forskningsministeriet.

Organisation 
Bestyrelsen er organisationens øverste myndighed imellem politikkonferencer. Forretningsudvalget er organisationens daglige, politiske ledelse. Forretningsudvalget består af en forperson, to næstforpersoner (uddannelsespolitisk og levevilkårspolitisk næstforperson), en organisatorisk ansvarlig samt en international ansvarlig.

Sekretariatschefen er leder af sekretariatet, der betjener forretningsudvalget, bestyrelsen og medlemsorganisationerne. Sekretariatet er et politisk uafhængigt organ, der servicerer hele organisationen. Nuværende sekretariatschef er Rasmus Lindboe.

Internationalt arbejde 

DSF er medlem af den europæiske studenterorganisation European Students' Union, tidligere kendt som ESIB, og af netværket Nordiskt Ordförande Möte NOM. DSF's internationale ansvarlige repræsentere danske studerendes interesser i udlandet ved emner som EUs uddannelsespolitik, Bologna-processen og verdensmålene for bæredygtig udvikling.

DSF står bag samarbejdsprojekter med studenterbevægelser i Zimbabwe og Palæstina.

Medlemsorganisationer 
 Syddanske Studerende ved Syddansk Universitet, Odense
 CBS Students ved Copenhagen Business School (CBS)
 Elevrådet ved Det Fynske Kunstakademi  
 De Studerendes Råd ved Det Jyske Musikkonservatorium
 De Studerendes Råd ved Designskolen Kolding
 Elevrådet ved Det Jyske Kunstakademi 
 De Studerendes Råd ved Det Kgl. Danske Kunstakademi - Billedkunstskolerne
 De Studerendes Råd ved Det Kgl. Danske Kunstakademis Skoler for Arkitektur, Design og Konservering (KADK)
 De Studerendes Råd ved Det Kgl. Danske Musikkonservatorium (DKDM)
 De Studerendes Råd ved Rytmisk Musikkonservatorium
 Studenterrådet på Syddansk Musikkonservatorium (SDMK)
 Studenterrådet ved Københavns Universitet
 Studenterrådet ved Aarhus Universitet
 Studenterrådet ved Roskilde Universitet 
 Studentersamfundet ved Aalborg Universitet
 Polyteknisk Forening ved Danmarks Tekniske Universitet
 Student Political Union at IT University ved IT-universitetet
 De Studerendes Råd ved Den Danske Scenekunstskole
 Elevrådet ved Den Danske Filmskole
 De Arkitektstuderendes Råd ved Arkitektskolen Aarhus

Formandskaber 
Siden november 2017 har vedtægterne angivet formandskabets betegnelser som forperson og næstforperson, dog med valgfrihed for den enkelte indehaver af posterne om vedkommende vil titulere sig som forperson, formand eller forkvinde henholdsvis næstforperson, næstformand eller næstforkvinde.

Betegnelsen forkvinde ses dog allerede benyttet fra 2015, mens betegnelsen næstforkvinde kan ses benyttet allerede i 2008.

Noter

Referencer

Eksterne henvisninger 
 DSF's hjemmeside
 ESU, den europæiske studenterorganisations hjemmeside 

Studerendes Fællesråd
Elev- og studenterbevægelsen